CELEX: 32006D0059
Language: el
Date: 2006-01-24 00:00:00
Title: 2006/59/ΕΚ: Απόφαση της Επιτροπής, της  24ης Ιανουαρίου 2006 , για την έγκριση διάθεσης στην αγορά ψωμιού από σίκαλη με προσθήκη φυτοστερόλων/φυτοστανόλων ως νέων τροφίμων ή νέων συστατικών τροφίμων σύμφωνα με το κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου  [κοινοποιηθείσα υπό τον αριθμό Ε(2006) 115]   (Κείμενο που παρουσιάζει ενδιαφέρον για τον ΕΟΧ)

3.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 31/21
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 24ης Ιανουαρίου 2006
   για την έγκριση διάθεσης στην αγορά ψωμιού από σίκαλη με προσθήκη φυτοστερόλων/φυτοστανόλων ως νέων τροφίμων ή νέων συστατικών τροφίμων σύμφωνα με το κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   [κοινοποιηθείσα υπό τον αριθμό Ε(2006) 115]
   (Τα κείμενα στη φινλανδική και τη σουηδική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   (2006/59/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 21 Σεπτεμβρίου 2000, η εταιρεία Karl Fazer Ltd υπέβαλε προς τις αρμόδιες αρχές της Φινλανδίας αίτημα για τη διάθεση στην αγορά τροφίμων με προσθήκη φυτοστερόλων ως νέων τροφίμων ή νέων συστατικών τροφίμων.
            
         
               (2)
            
            
               Στις 29 Ιανουαρίου 2001, οι αρμόδιες αρχές της Φινλανδίας εξέδωσαν την αρχική τους έκθεση αξιολόγησης.
            
         
               (3)
            
            
               Στην αρχική τους έκθεση αξιολόγησης, οι αρμόδιοι για την αξιολόγηση των τροφίμων φορείς της Φινλανδίας κατέληξαν στο συμπέρασμα ότι οι φυτοστερόλες/φυτοστανόλες είναι ασφαλείς για κατανάλωση από τον άνθρωπο.
            
         
               (4)
            
            
               Η Επιτροπή διαβίβασε αυτή την αρχική έκθεση αξιολόγησης σε όλα τα κράτη μέλη στις 13 Μαρτίου 2001.
            
         
               (5)
            
            
               Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού, υποβλήθηκαν αιτιολογημένες ενστάσεις σχετικά με τη διάθεση των προϊόντων στην αγορά σύμφωνα με την εν λόγω διάταξη.
            
         
               (6)
            
            
               Η επιστημονική επιτροπή τροφίμων (ΕΕΤ), στη γνώμη της «Γενική γνώμη σχετικά με τις μακροπρόθεσμες επιπτώσεις της λήψης αυξημένων επιπέδων φυτοστερόλης από πολλαπλές διαιτητικές πηγές, με ιδιαίτερη προσοχή στις επιπτώσεις του βήτα καροτενίου» της 26ης Σεπτεμβρίου 2002, αναφέρει ότι δεν υπάρχουν αποδείξεις για πρόσθετα οφέλη σε προσλήψεις άνω των 3 g ημερησίως και ότι υψηλές προσλήψεις ενδέχεται να προκαλέσουν ανεπιθύμητες επιδράσεις και ότι, ως εκ τούτου, συνιστάται η αποφυγή πρόσληψης φυτικών στερόλων άνω των 3 g ημερησίως.
            
         
               (7)
            
            
               Επίσης, η ΕΕΤ στη γνώμη της, της 5ης Μαρτίου 2003, εξέφρασε εκ νέου τις επιφυλάξεις της σχετικά με τις σωρευτικές προσλήψεις από ένα ευρύ φάσμα τροφίμων με πρόσθετες φυτοστερόλες. Ταυτόχρονα ωστόσο, η ΕΕΤ επιβεβαίωσε, όσον αφορά την αίτηση της Oy Karl Fazer Ab, ότι η προσθήκη φυτοστερόλων σε ένα ευρύ φάσμα τροφίμων ήταν ασφαλής.
            
         
               (8)
            
            
               Για να ανταποκριθεί στις επιφυλάξεις σχετικά με τις σωρευτικές προσλήψεις φυτοστερόλων/φυτοστανόλων από διάφορα προϊόντα, η Oy Karl Fazer Ab συμφώνησε να μειώσει την αρχική εφαρμογή σε ψωμί σίκαλης.
            
         
               (9)
            
            
               Ο κανονισμός (ΕΚ) αριθ. 608/2004 της Επιτροπής, της 31ης Μαρτίου 2004, σχετικά με τη σήμανση τροφίμων και συστατικών τροφίμων με προσθήκη φυτοστερόλων, φυτοστερολεστέρων, φυτοστανόλων ή/και φυτοστανολεστέρων (2), εξασφαλίζει ότι οι καταναλωτές λαμβάνουν τις αναγκαίες πληροφορίες προκειμένου να αποφύγουν την υπερβολική πρόσληψη πρόσθετων φυτοστερόλων.
            
         
               (10)
            
            
               Η μόνιμη επιτροπή για την τροφική αλυσίδα και την υγεία των ζώων δεν εξέδωσε θετική γνώμη· ως εκ τούτου, η Επιτροπή υπέβαλε πρόταση στο Συμβούλιο, στις 22 Αυγούστου 2005, σύμφωνα με το άρθρο 5 παράγραφος 4 της απόφασης 1999/468/ΕΚ του Συμβουλίου (3), ζητώντας από το Συμβούλιο να ενεργήσει εντός 3 μηνών.
            
         
               (11)
            
            
               Ωστόσο, το Συμβούλιο δεν αντέδρασε εντός της απαιτούμενης χρονικής προθεσμίας και η απόφαση πρέπει πλέον να εκδοθεί από την Επιτροπή,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα τρόφιμα και τα συστατικά τροφίμων που περιγράφονται στο παράρτημα Ι, με προσθήκη φυτοστερόλων/φυτοστανόλων, όπως διευκρινίζεται στο παράρτημα ΙΙ, καλούμενα εφεξής «τα προϊόντα», δύνανται να διατεθούν στην αγορά εντός της Κοινότητας.
   Άρθρο 2
   Τα προϊόντα πρέπει να παρασκευάζονται με τρόπο ώστε να μπορούν εύκολα να χωρίζονται σε μερίδες, οι οποίες να περιέχουν είτε μια μέγιστη ποσότητα 3g (στην περίπτωση μιας μερίδας ανά ημέρα) είτε μια μέγιστη ποσότητα 1g (στην περίπτωση τριών μερίδων ανά ημέρα) προστιθέμενων φυτοστερόλων/φυτοστανόλων.
   Άρθρο 3
   Η παρούσα απόφαση απευθύνεται στην εταιρεία Oy Karl Fazer Ab, Fazerintie 6, FIN-00941 Helsinki..
   
      Βρυξέλλες, 24 Ιανουαρίου 2006.
      
         
            Για την Επιτροπή
         
         Μάρκος ΚΥΠΡΙΑΝΟΥ
         
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1882/2003 (ΕΕ L 284 της 31.10.2003, σ. 1).
   
      (2)  ΕΕ L 97 της 1.4.2004, σ. 44.
   
      (3)  ΕΕ L 184 της 17.7.1999, σ. 23.
   
      ΠΑΡΑΡΤΗΜΑ Ι
      ΠΡΟΪΟΝΤΑ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1
      
         Ψωμί σίκαλης από αλεύρι που περιέχει ≥ 50 % (αλεύρι σίκαλης ολικής αλέσεως, ολόκληρους ή θρυμματισμένους κόκκους σίκαλης και νιφάδες σίκαλης) και ≤ 30 % σιτάρι και ≤ 4 % προσθήκη ζάχαρης αλλά χωρίς προσθήκη λιπαρών.
   
   
      ΠΑΡΑΡΤΗΜΑ ΙΙ
      ΠΡΟΔΙΑΓΡΑΦΕΣ ΓΙΑ ΤΙΣ ΦΥΤΟΣΤΕΡΟΛΕΣ ΚΑΙ ΦΥΤΟΣΤΑΝΟΛΕΣ ΠΟΥ ΠΡΟΣΤΊΘΕΝΤΑΙ ΣΕ ΤΡΟΦΙΜΑ ΚΑΙ ΣΥΣΤΑΤΙΚΑ ΤΡΟΦΙΜΩΝ
      Ορισμός
      Οι φυτοστερόλες και οι φυτοστανόλες είναι στερόλες και στανόλες που εξάγονται από φυτά και μπορεί να εμφανίζονται ως ελεύθερες στερόλες και στανόλες ή εστεροποιημένες με λιπαρά οξέα κατάλληλα για τρόφιμα.
      Σύνθεση (με GC-FID ή ισοδύναμη μέθοδο)
      
                   
               
               
                  < 80 % βήτα σιτοστερόλη
               
            
                   
               
               
                  < 15 % βήτα σιτοστανόλη
               
            
                   
               
               
                  < 40 % καμπεστερόλη
               
            
                   
               
               
                  < 5 % καμπεστανόλη
               
            
                   
               
               
                  < 30 % στιγμαστερόλη
               
            
                   
               
               
                  < 3 % βρασσικαστερόλη
               
            
                   
               
               
                  < 3 % άλλες στερόλες/στανόλες
               
            Μόλυνση/Καθαρότητα (με GC-FID ή ισοδύναμη μέθοδο)
      Οι φυτοστερόλες και οι φυτοστανόλες που εξάγονται από πηγές εκτός του κατάλληλου για τρόφιμα ελαιολάδου δεν πρέπει να περιέχουν ρύπους· αυτό εξασφαλίζεται καλύτερα εάν το ποσοστό καθαρότητας του συστατικού φυτοστερόλης/φυτοστανόλης είναι μεγαλύτερο του 99 %.